VENDIM 
Nr. 36, datë 20.1.2016

PËR KRIJIMIN, ORGANIZIMIN DHE FUNKSIONIMIN E INSPEKTORATIT SHTETËROR TË MBIKËQYRJES SË TREGUT
(ndryshuar me VKM nr. 338, datë 6.6.2018; nr. 172, datë 18.3.2022)
(i përditësuar)

Në mbështetje të nenit 100 të Kushtetutës, të pikës 1, të nenit 11, të ligjit nr. 10433, datë 16.6.2011, “Për inspektimin në Republikën e Shqipërisë”, të pikës 2, të nenit 9, të ligjit nr. 10480, datë 17.11.2011, “Për sigurinë e përgjithshme të produkteve joushqimore”, të ndryshuar, dhe të pikës 3, të nenit 16, të ligjit nr. 93/2015, “Për turizmin”, me propozimin e ministrit të Zhvillimit Ekonomik, Turizmit, Tregtisë dhe Sipërmarrjes, Këshilli i Ministrave

VENDOSI:

I. 	KRIJIMI I INSPEKTORATIT SHTETË-ROR TË MBIKËQYRJES SË TREGUT
1. Krijohet Inspektorati Shtetëror i Mbikëqyrjes së Tregut, në vijim “ISHMT”, si institucion qendror publik, buxhetor, në varësi të ministrit përgjegjës për tregtinë (në vijim ministri) dhe me seli në Tiranë.
II. MISIONI DHE FUNKSIONET E ISHMT-së
2. ISHMT-ja ka për mision garantimin e sigurisë së produkteve për konsumatorët, të vendosura në treg dhe në shërbim/në përdorim, nëpërmjet aktiviteteve mbikëqyrëse sipas legjislacionit përkatës në fuqi. ISHMT-ja është, gjithashtu, përgjegjëse për të monitoruar respektimin e të drejtave të pronësisë intelektuale, si dhe të të drejtave të tjera sipas fushës së veprimtarisë institucionale, objekt inspektimi sipas këtij vendimi. 
3. ISHMT-ja është struktura përgjegjëse për mbikëqyrjen e tregut të produkteve të destinuara për konsumatorët, sipas legjislacionit për sigurinë e përgjithshme të produkteve joushqimore dhe legjislacionit për tregtimin e mbikëqyrjen e tregut të produkteve joushqimore, për të gjitha produktet, shërbimet apo grup-produktet joushqimore, si dhe për inspektimin e veprimtarive turistike, sipas legjislacionit për turizmin. 
4. ISHMT-ja është, gjithashtu, përgjegjëse për inspektimin e zbatimit të kërkesave të detyrueshme ligjore në fushën e:
a) mbrojtjes së konsumatorëve, sipas përçak-timit të ligjit për mbrojtjen e konsumatorëve;
b)	mbrojtjes së pronësisë industriale, sipas përcaktimit të legjislacionit për pronësinë industriale; 
c)	garantimit të mbrojtjes dhe të respektimit të të drejtave të autorit dhe të drejtave të tjera të lidhura me to, sipas përcaktimit të legjislacionit për të drejtat e autorit dhe të drejtat e tjera të lidhura me to;
ç) inspektimit metrologjik, sipas legjislacionit për metrologjinë;
d)	etiketimit për konsumin e energjisë dhe burimeve të tjera të produkteve me ndikim në energji, sipas përcaktimit të legjislacionit për informacionin e konsumit të energjisë dhe burimeve të tjera të produkteve me ndikim në energji;
dh) kontrollin e detergjenteve të vendosura në treg sipas dispozitave të ligjit për detergjentet;
e) shfuqizuar. 
5. ISHMT-ja ushtron veprimtarinë në përputhje me legjislacionin për inspektimin në Republikën e Shqipërisë dhe legjislacionin e posaçëm të zbatueshëm në secilën nga fushat e inspektimit, të përmendura në pikën 4 të këtij vendimi, si dhe çdo përgjegjësi tjetër të përcaktuar me ligj apo akt nënligjor.
[bookmark: _GoBack]III. ORGANIZIMI DHE FUNKSIONIMI I ISHMT-së
6. ISHMT-ja organizohet si drejtori e përgjithshme me juridiksion në të gjithë territorin e vendit. 
7. Struktura dhe organika e ISHMT-së miratohen me urdhër të Kryeministrit, me propozimin e ministrit përgjegjës për tregtinë. Marrëdhëniet e nëpunësve të ISHMT-së rregullohen sipas ligjit të nëpunësit civil. Marrëdhëniet e punës së Kryeinspektorit dhe të punonjësve administrativë rregullohen në bazë të dispozitave të Kodit të Punës.
7/1. Kryeinspektori emërohet në detyrë sipas përcaktimeve të ligjit nr. 10433, datë 16.6.2011, “Për inspektimin në Republikën e Shqipërisë”, dhe duhet të plotësojë kriteret e mëposhtme:
a) të jetë shtetas shqiptar;
b) të ketë zotësi të plotë për të vepruar; 
c) të ketë diplomë të nivelit “Master shkencor” apo “Master profesional”, të përfituar në fund të studimeve të ciklit të dytë me 120 kredite dhe me kohëzgjatje normale 2 vite akademike ose të barasvlershme me to, sipas legjislacionit për arsimin e lartë për shkencat ekonomike/juridike;
ç) të ketë përvojë në profesion, të paktën 3 (tri) vite;
d) të shquhet për figurë të pastër etiko-morale;
dh) të mos jetë i angazhuar në funksione drejtuese partiake;
e) ndaj tij të mos jetë marrë masa disiplinore e largimit nga puna, që nuk është shuar sipas legjislacionit në fuqi;
ë) të mos jetë dënuar me vendim gjyqësor të formës së prerë për kryerjen e një vepre penale;
f) të mos ketë konflikt interesi me detyrën në përputhje me legjislacionin e konfliktit të interesave.
7/2. Kryeinspektori lirohet nga detyra me urdhër të Kryeministrit kur:
a) plotëson moshën për pensionin e plotë të pleqërisë;
b) deklarohet i paaftë për punë nga komisioni kompetent mjekësor;
c) gjendet në një situatë të konfliktit të vazhdueshëm të interesit;
ç) jep dorëheqjen nga detyra;
d) konstatohet performancë e dobët;
dh) konstatohet në kushtet e ndalimit për kryerjen e funksioneve publike sipas legjislacionit për integritetin e personave që zgjidhen, emërohen ose ushtrojnë funksione publike.
7/3. Kryeinspektori shkarkohet nga detyra me urdhër të Kryeministrit:
a) kur dënohet me vendim gjyqësor të formës së prerë për kryerjen e një krimi apo të një kundërvajtjeje penale me dashje;
b) kur me veprimet e kryera gjendet në një situatë të konfliktit të interesit;
c) në rastet e mospërmbushjes së rëndë të detyrave;
ç) kur në mënyrë të përsëritur nuk respekton afatet e caktuara për përmbushjen e detyrave, të cilat kanë sjellë pasoja shumë të rënda;
d) në rastet e moszbatimit haptazi të dispozitave ligjore për përmbushjen e detyrave funksionale;
dh) kur braktis punën ose mungon në punë në mënyrë të pajustifikuar dhe të vijueshme për 15 ditë pune e më shumë.
8. ISHMT-ja drejtohet nga kryeinspektori, i cili ka këto përgjegjësi:
a) Planifikon, programon, organizon dhe bashkërendon veprimtarinë në fushën e përgjegjësisë së ISHMT-së; 
b)	Siguron zbatimin dhe kontrollin e zbatimit të akteve ligjore e nënligjore, që rregullojnë veprim-tarinë në fushën e përgjegjësive të ISHMT-së;
c)	Siguron unifikimin e praktikave të mbikëqyrjes të tregut dhe të inspektimit, në fushën përkatëse të përgjegjësisë;
ç) Siguron cilësinë dhe efektivitetin e veprimtarisë së ISHMT-së;
d)	Informon publikun për veprimtarinë e ISHMT-së në përputhje me legjislacionin në fuqi; 
dh) Bashkëvepron dhe bashkërendon veprim-tarinë e ISHMT-së me institucione të tjera shtetërore për fushën përkatëse të përgjegjësisë, si dhe me strukturën administrative përgjegjëse për politikat e mbikëqyrjes së tregut në ministrinë përgjegjëse për tregtinë;
e) Përfaqëson ISHMT-në në marrëdhënie me të tretët; 
ë) Zbaton dhe administron buxhetin e miratuar të ISHMT-së, në përputhje me legjislacionin në fuqi dhe përgatit projektbuxhetin për vitin e ardhshëm, të cilin ia përcjell ministrit;
f) I propozon për miratim ministrit rregulloren e brendshme të ISHMT-së dhe mbikëqyr zbatimin e saj;
g)	Kryen çdo funksion tjetër si kryeinspektor apo titullar institucioni, sipas legjislacionit në fuqi.
9. Në zbatimin e përgjegjësive të parashikuara në pikën 6 të këtij vendimi, kryeinspektori nxjerr urdhra dhe udhëzime të detyrueshme për veprimtarinë e strukturave të ISHMT-së në fushën e inspektimit që ai mbulon sipas legjislacionit në fuqi.
10. Përveç sa parashikohet në pikën 8, të këtij vendimi, kryeinspektori ka këto kompetenca direkte në lidhje me veprimtarinë konkrete të inspektimit:
a) Lëshon autorizimin e inspektimit, në përputhje dhe në bazë të programit të miratuar të inspektimit;
b)Vendos për shtyrjen e kohëzgjatjes së autorizimit, në përputhje me legjislacionin në fuqi për inspektimin;
c)Vendos për zëvendësimin e inspektorëve gjatë inspektimit, në përputhje me legjislacionin në fuqi për inspektimin;
ç)Shqyrton ankimin e veçantë ndaj vendimeve për masat urgjente të marra nga inspektorët, sipas nenit 44, të ligjit nr. 10433, datë 16.6.2011, “Për inspektimin në Republikën e Shqipërisë”.
11. Pranë ISHMT-së krijohet Komisioni i Ankimit, që do të shërbejë për shqyrtimin e ankimeve administrative sipas dispozitave të Kodit të Procedurave Administrative. Komisioni i Ankimit ka në përbërje:
a)  një përfaqësues të njësisë që mbulon çështjet juridike;
b) një përfaqësues që mbulon çështjet teknike dhe të metodologjisë së mbikëqyrjes së tregut dhe inspektimit;
c) dy nëpunës të tjerë të ISHMT-së të papërfshirë në veprimtari të drejtpërdrejta të inspektimit;
ç) një specialist i fushës nga ministria që mbulon çështjet, objekt inspektimi. 
12. Lista emërore e Komisionit të Ankimit miratohet me urdhër të kryeinspektorit dhe bëhet publike në faqen zyrtare të internetit të institucionit dhe në portalin “e-Inspektimi”.
13. Komisioni i Ankimit funksionin në përputhje me rregullat e parashikuara në ligjin për organizimin dhe funksionimin e organeve kolegjiale.
IV. RAPORTIMI DHE MARRËDHËNIET ME MINISTRINË PËRGJEGJËSE
[bookmark: OLE_LINK2][bookmark: OLE_LINK1]14. Kryeinspektori i ISHMT-së i raporton drejtpërdrejt ministrit dhe bashkërendon punën me strukturën administrative të referuar në shkronjën “dh”, të pikës 8, të këtij vendimi, siç parashikohet në legjislacionin për sigurinë e përgjithshme të produkteve joushqimore dhe legjislacionin për tregtimin e mbikëqyrjen e tregut për produktet joushqimore.
15. Ministri apo struktura administrative sipas shkronjës “dh”, të pikës 8, të këtij vendimi, ka të drejtë të kërkojë raporte, informacione, dokumente për menaxhimin institucional dhe financiar të inspektoratit dhe veprimtarinë e inspektimit në përgjegjësi apo për çështje konkrete. Informacioni apo dokumentet paraqiten brenda 5 (pesë) ditëve nga data e marrjes së kërkesës.
16. ISHMT-ja përgatit dhe i propozon për miratim ministrit:
a) programin vjetor të inspektimit për vitin pasardhës;
b) objektivat vjetorë dhe afatmesëm strategjikë të ISHMT-së për vitin pasardhës;
c) treguesit vjetorë specifikë të efektivitetit të cilësisë së veprimtarisë së inspektimit dhe punës së ISHMT-së për vitin pasardhës.
17. Programi vjetor i inspektimit, parashikuar në shkronjën “a”, të pikës 14, të këtij vendimi, i paraqitet ministrit për miratim, brenda datës 15 dhjetor të vitit paraardhës, pas marrjes së mendimit këshillimor të Inspektoratit Qendror sipas legjislacionit në fuqi.
18. Objektivat vjetorë dhe afatmesëm strategjikë të ISHMT-së dhe treguesit vjetorë specifikë të efektivitetit të cilësisë të veprimtarisë të inspektimit dhe punës të ISHMT-së paraqiten për miratim, brenda afatit të parashikuar në pikën 15, të këtij vendimi.
19. ISHMT-ja harton dhe miraton, gjithashtu, raportin vjetor të inspektimit, i cili i paraqitet ministrit përgjegjës për tregtinë dhe Inspektoratit Qendror brenda datës 15 shkurt të vitit pasardhës së bashku me raportin e realizimit të objektivave vjetorë dhe treguesit vjetorë të efektivitetit e të cilësisë së inspektimit.
20. Ministri përgjegjës për tregtinë, bazuar në raportin vjetor të inspektimit e raportin për objektivat vjetorë dhe treguesit vjetorë, përgatit një raport vlerësimi për punën e ISHMT-së dhe të kryeinspektorit. Raporti bëhet publik me mjete të përshtatshme.
V. STEMA DHE VULA ZYRTARE E ISHMT-së 
21. ISHMT-ja identifikohet me stemën dhe vulën zyrtare.
22. Stema e ISHMT-së përbëhet nga stema e Republikës dhe shënimet: “Republika e Shqipërisë, Ministria e Zhvillimit Ekonomik, Turizmit, Tregtisë dhe Sipërmarrjes, Inspektorati Shtetëror i Mbikëqyrjes së Tregut”.
23. Vula e ISHMT-së ka formën dhe elementet e përcaktuara në pikën 2, të vendimit nr. 390, datë 6.8.1993, të Këshillit të Ministrave, “Për rregullat e prodhimit, administrimit, kontrollit dhe ruajtjes së vulave zyrtare” dhe shënimin identifikues “Inspektorati Shtetëror i Mbikëqyrjes së Tregut”.
VI. DISPOZITA TRANSITORE DHE TË FUNDIT
24. Nëpunësit civilë, që kryejnë funksionet e inspektimit metrologjik e që janë aktualisht pjesë e Drejtorisë së Përgjithshme të Metrologjisë, transferohen me përparësi në ISHMT, në zbatim dhe sipas procedurave të parashikuara në legjislacionin për nëpunësin civil.
25. Punonjësit, që kryejnë funksionet e inspektimit të Zyrës Shqiptare për të Drejtën e Autorit, transferohen në ISHMT.
26. Struktura dhe organika e Drejtorisë së Përgjithshme të Metrologjisë rishikohet për shkak të kalimit të funksionit të inspektimit metrologjik në ISHMT.
27. Ngarkohet ministri, që, brenda 10 (dhjetë) ditëve nga data e hyrjes në fuqi të këtij vendimi, t’i propozojë Kryeministrit, nëpërmjet Departamentit të Administratës Publike:
a) strukturën dhe organikën e ISHMT-së, sipas ligjit;
b) ndryshimet në strukturën dhe organikën e Drejtorisë së Përgjithshme të Metrologjisë.


Ky vendim hyn në fuqi pas botimit në Fletoren Zyrtare dhe i shtrin efektet financiare nga 1 janari 2016. 
KRYEMINISTRI
Edi Rama

